Świyntochłowice: Szandarzi uretowali psa
Szandarzi świyntochłowskij kōmyndy uretowali sztworonoga, zawartego we worze w aucie. Jakby niy wiadōmość przekozano na numer alarmowy, to zwiyrza by niy było uretowane. Pies bōł w zawartym bagażniku auta zaparkowanego w nasłōnecznionym miyjscu. Niyôdpedzialnym posiedzicielōm husky’ego grożōm teroz nawet 3 lata heresztu.
Do zdarzynio doszło w ôstatni weekend po połedniu w cyntrum miasta. Ôficyr dyżurny świyntochłowskij kōmyndy policyje dostoł zgłoszynie, iże w w bagażniku szczelnie zawartego, nagrzanego seata, je pies.
Na miyjsce przijechoł patrol. Wachtyrze prawa zajzdrzeli bez zadnio szyba do wozidła i ôbejzdrzeli husky’ego leżeć i ciynżko dyszeć. Pies bōł blank wykōńczōny. Bez uchylōno na ino kole jedyn cyntymeter szyba auta, z postrzodka wychodziōł gorki luft. Kole psa leżała prōzno miska bez kapki wody. Mōndurowi wybiyli zadnio szyba w wozidle, wyciōngli z niego ôsłabiōnego sztworonoga i wartko mu dali woda. Powiadōmiōny pracownik schrōniska ôcyniōł stan zdrowio zwiyrzyńcia i wziōn go ze sobōm do azylu w Chorzowie.
Posiedziciele psa znodli sie w jednym z miyjscowych pōnktōw gastrōnōmicznych. Kobiyta i chop, ôba z wojewōdztwa dolnoślōnskigo, niy widzieli we swojim zachowaniu niczego złego. Niyôdpedzialnym posiedzicielōm za ôstawiynie w nagrzanym aucie swojigo sztworonoga grożōm teroz nawet 3 lata heresztu.
Zdrzōdło: KMP Świyntochłowice
szl_Latn szl_Latn szl_Latn szl_Latn szl_Latn szl_Latn